

ΕΛΛΗΝΙΚΗ ΔΗΜΟΚΡΑΤΙΑ **Ελεούσα, 6/5/2015**

ΝΟΜΟΣ ΙΩΑΝΝΙΝΩΝ

ΔΗΜΟΣ ΖΙΤΣΑΣ

ΕΔΡΑ ΕΛΕΟΥΣΑ

**ΓΡΑΦΕΙΟ ΔΗΜΑΡΧΟΥ**

# ΤΑΧ. Δ/ΝΣΗ: Λεωφ. Ελευθερίας & Ευκλείδη

# T.K.: 454 45

ΤΗΛ.: 2653360000-2653360026

FAX: 2651062794

e-mail: zitsa@zitsa.gov.gr

###

**Να μειωθούν οι αντικειμενικές αξίες των ακινήτων κατά 60% ζητά το Δημοτικό Συμβούλιο Ζίτσας**

Την αποστολή υπομνήματος-αιτήματος στο Υπουργείο Οικονομικών με το οποίο θα ζητά την επανεξέταση, όλου του πλέγματος των αντικειμενικών αξιών για τα ακίνητα στην περιοχή του Δήμου Ζίτσας αποφάσισε το Δημοτικό Συμβούλιο στη διάρκεια της τακτικής του συνεδρίασης το βράδυ της Τρίτης (5/5/2015) στην αίθουσα συνεδριάσεων του παλαιού δημαρχείου στην Ελεούσα.

Συγκεκριμένα, το Σώμα έκανε αποδεκτή την εισήγηση του αρμόδιου αντιδημάρχου Δημ. Λάμπρου ο οποίος πρότεινε την αποστολή υπομνήματος - αιτήματος στο Υπουργείο Οικονομικών με το οποίο θα ζητείται να μειωθούν οι αντικειμενικές αξίες κατά εξήντα τοις εκατό (60%) τουλάχιστο, ο συντελεστής οικοπέδου (ΣΟ) να διαμορφωθεί από 0,10 έως 0,40 τουλάχιστο, και να καταργηθεί η διαφορά της αξίας ανάλογα με την δυνατότητα κατάτμησης του οικοπέδου σε περισσότερα άρτια και οικοδομήσιμα οικόπεδα, αφού αυτό αφορά τοπικές κοινότητες με ελάχιστους κατοίκους και χωρίς καμία περαιτέρω δυνατότητα αξιοποίησης του οικοπέδου.

Ταυτόχρονα αποφασίστηκε οι Δημοτικοί Σύμβουλοι με επικεφαλής το Δήμαρχο Μιχ. Πλιάκο που θα παρευρεθούν στο συνέδριο της ΚΕΔΕ (7-9 Μαΐου) στη Χαλκιδική να ενημερώσουν με τοποθετήσεις τους το προεδρείο και τους συνέδρους «για την κατάφορη, όπως χαρακτηριστικά ανέφερε ο κ. Λάμπρου, αδικία καθώς οι τιμές των αντικειμενικών αξιών που έχουν οριστεί από το Υπουργείο Οικονομικών για το Δήμο Ζίτσας είναι εξωπραγματικές και σε πολλές περιπτώσεις είναι υψηλότερες και από τις τιμές ακινήτων που βρίσκονται στον οικιστικό ιστό της πόλης των Ιωαννίνων».

Επίσης στη διάρκεια της συνεδρίασης μεταξύ άλλων συζητήθηκαν και εγκρίθηκαν και τα ακόλουθα θέματα:

* Η υπογραφή προγραμματικής σύμβασης μεταξύ του Δήμου και του Αστικού ΚΤΕΛ Ιωαννίνων προκειμένου οι επιβάτες που μετακινούνται με τα λεωφορεία εντός των τοπικών κοινοτήτων να καταβάλουν μειωμένο κόμιστρο. Ταυτόχρονα, όπως υπογράμμισε ο αρμόδιος Αντιδήμαρχος Αλκιβιάδης Βότσικας με την υπογραφή της νέας προγραμματικής σύμβασης καθιερώνονται νέες γραμμές για την εξυπηρέτηση -μετακίνηση των κατοίκων που διαμένουν στα Δ.Δ. Βουνοπλαγιάς , Ροδοτοπίου, Ζωοδόχου ικανοποιώντας έτσι ένα πάγιο αίτημα τους. Να σημειωθεί πως τα συγκεκριμένα δρομολόγια θα πραγματοποιούνται μέσω της παλαιάς Ε.Ο. Ιωαννίνων – Ηγουμενίτσας συνδέοντας με αυτό τον τρόπο το Δήμο με το Γενικό Νοσοκομείο «Χατζηκώστα».
* Η σύναψη σύμβασης μεταξύ του Δήμου και του Υπεραστικού ΚΤΕΛ Ιωαννίνων για την επιδότηση των δρομολογίων από και προς τις Τ.Κ. Μεταμόρφωσης και Ζίτσας με στόχο την εξυπηρέτηση τόσο των εργαζόμενων όσο και των κατοίκων που χρησιμοποιούν τα συγκεκριμένα δρομολόγια.
* Η κατάρτιση του κανονισμού διάθεσης και διαχείρισης των βοσκοτόπων με την εφαρμογή του οποίου διευκολύνονται οι κτηνοτρόφοι καθώς μπαίνουν όροι και προϋποθέσεις που συμβάλουν στην καταπολέμηση της αυθαίρετης βόσκησης των κοπαδιών και η ομαλή λειτουργία των υπηρεσιών του Δήμου.
* Ο νέος κανονισμός καθαριότητας στον οποίο προσδιορίζονται οι υποχρεώσεις και τα δικαιώματα Δήμου και πολιτών και έχει ως στόχο την αποτροπή της ρύπανσης και την προστασία του περιβάλλοντος με την συμβολή και τη συνεργασία των δημοτών.
* Η επικύρωση του καταλόγου των δημοτών που κληρώθηκαν για να συμμετέχουν στη Δημοτική Επιτροπή Διαβούλευσης.

**ΣΥΜΜΕΤΟΧΗ ΣΤΗΝ ΕΚΘΕΣΗ «ΠΑΝΗΠΕΙΡΩΤΙΚΗ 2015»**

Στα εκτός ημερήσιας διάταξης θέματα κυριάρχησε η πρόταση για συμμετοχή του Δήμου Ζίτσας στην έκθεση «ΠΑΝΗΠΕΙΡΩΤΙΚΗ 2015» που διοργανώνεται από 16-24 Μαΐου στο Πανηπειρωτικό στάδιο Ιωαννίνων καθώς η Δημοτική Αρχή θεωρεί τη συγκεκριμένη διοργάνωση μια καλή ευκαιρία για την προβολή τόσο των γεωργικών προϊόντων της περιοχής όσο και του τουριστικού του προϊόντος. Πρόταση η οποία έγινε ομόφωνα αποδεκτή από το Σώμα.